FI Euroopan unionin virallinen lehti C 240/15

Euroopan alueiden komitean lausunto – EU:n ympäristölainsäädäntö: raportoinnin ja noudattamisen parantaminen

(2016/C 240/04)

Esittelijä: Andres JAADLA (EE/ALDE), Rakveren kaupunginvaltuuston jäsen Viiteasiakirja: Euroopan komission varapuheenjohtajan 2. syyskuuta 2015 päivätty kirje

POLIITTISET SUOSITUKSET

EUROOPAN ALUEIDEN KOMITEA

A. Yleisiä huomioita

1. pitää tervetulleena Euroopan komission pyyntöä laatia suuntaa-antava lausunto EU:n ympäristölainsäädäntöä koskevan raportoinnin ja noudattamisen parantamiseen liittyvistä kysymyksistä. Molemmat aiheet on nostettu esiin Euroopan komission julkaisemassa, parempaa sääntelyä koskevassa EU-agendassa (1);

2. pyrkii suuntaa-antavalla lausunnollaan antamaan panoksen Euroopan komission REFIT-aloitteeseen Fitness-check on streamlining monitoring and reporting obligations in environment policy (Ympäristöpolitiikan seuranta- ja raportointivelvoitteiden virtaviivaistamista koskeva toimivuustarkastus) sekä EU:n ympäristölainsäädännön täytäntöönpanon parantamista koskevien AK:n aiempien suositusten jatkotoimiin (2);

3. korostaa, että päävastuu EU:n lainsäädännön tehokkaan täytäntöönpanon ja noudattamisen valvonnan varmistamisesta on kansallisilla viranomaisilla, usein alue- ja paikallistasolla, kuten Euroopan parlamentti on tunnustanut (3);

4. korostaa, että ympäristönsuojelun korkea taso on yksi Euroopan unionin keskeisistä tavoitteista ja toistaa huolensa ympäristölainsäädännön täytäntöönpanon tasosta;

5. korostaa lukuisia etuja, joita EU:n ympäristölainsäädännön huolellinen täytäntöönpano tuo ympäristölle ja taloudelle luomalla tasapuoliset kilpailuedellytykset ja oikeusvarmuutta yrityksille ja edistämällä innovointia, mutta myös ennen kaikkea ihmisille parantamalla elinolosuhteita ja terveyttä. Komitea muistuttaa tässä yhteydessä, että EU:n ympäristölainsäädännön puutteellisen tai virheellisen täytäntöönpanon kustannusten arvioidaan olevan noin 50 miljardia euroa vuosittain;

6. panee merkille Euroopan parlamentin esittämät huolet, joiden mukaan suuri osa ympäristölainsäädäntöön liittyvistä tarpeettomista hallintokuluista johtuu puutteellisista tai tehottomista julkisista ja yksityisistä hallintokäytännöistä, joita esiintyy eri jäsenvaltioissa ja niiden alue- ja paikallisviranomaistahoilla (4). Tässä yhteydessä on oleellista, että paikallis- ja alueviranomaisille annetaan kansallisissa säädöksissä selkeät valtuudet velvollisuuksiensa täyttämiseksi ja tukea niiden toteuttamiseen;

7. kannustaa Euroopan komission julkaiseman uuden, parempaa sääntelyä koskevan EU-agendan mukaisesti parantamaan tilannetta ja kehottaa painokkaasti jäsenvaltioita panemaan EU:n ympäristölainsäädännön täytäntöön mahdollisimman selkeällä, yksinkertaisella ja käyttäjäystävällisellä tavalla samalla sen tehokkuuden varmistaen;

8. panee kuitenkin merkille, että tämän tehottomuuden yhtenä pääsyynä on, että toisinaan EU:n lainsäädäntöä laaditaan arvioimatta asianmukaisesti ennakkoon perusteellisella ja kohdennetulla tavalla paikallis- ja alueviranomaisten toimivaltaa, vaatimusten noudattamisesta aiheutuvia kustannusvaikutuksia ja kapasiteettikysymyksiä sekä jäsenvaltioiden erilaisia ympäristöllisiä olosuhteita;

B. Ympäristöalan seurannan ja raportoinnin parantaminen

9. korostaa, että tiedon kerääminen (seuranta) ja tiedon siirtäminen (raportointi) sekä tietojen havainnollistaminen ja jakaminen väestölle ovat keskeisessä asemassa ympäristöpolitiikan kehittämisen, täytäntöönpanon ja arvioinnin käsittävän koko politiikan syklin kannalta;

10. toistaa huolensa siitä, että seuranta ja raportointi sujuvat epätasaista tahtia eri puolilla Eurooppaa ja että tuotetut tiedot ovat usein epätäydellisiä, yhteensopimattomia tai vanhentuneita. Komitea toteaa, että paremmat ja helpommin saatavilla olevat tiedot kansallisella, alueellisella ja paikallisella tasolla antaisivat mahdollisuuden tunnistaa merkittävät ympäristöongelmat entistä aikaisemmassa vaiheessa, mikä helpottaisi eri direktiiveissä säädettyjen varhaisvaroitusjärjestelmien tehokasta täytäntöönpanoa ja säästäisi kustannuksia pitkällä aikavälillä;

11. nostaa esiin alue- ja paikallisviranomaisten ratkaisevan roolin tiedon keräämisessä sekä seurannan ja raportoinnin hyödyntämisessä tiedon saattamiseksi julkisuuteen lisäten näin kansalaisten tietoisuutta yhteistyössä ympäristönsuojeluvirastojen kanssa;

12. korostaa, että vastuut ja resurssit on jaettava asianmukaisesti ja että kuntien, alueiden ja kansallisen tason välillä tarvitaan selkeitä tietovirtoja jäsenvaltioiden seuranta- ja raportointivaatimuksista, jotta voidaan varmistaa, että ympäristön tilaa koskevat raportit ja indikaattorit ovat johdonmukaisia, tehokkaita ja luotettavia;

13. kannustaa paikallis- ja alueviranomaisia asettamaan suunnitelmien/hankkeiden kehittäjille velvoitteita, joiden mukaan niiden on esitettävä ympäristönvaikutusten arviointia ja EU:n ympäristölainsäädännön mukaisten lupien saamista varten kerätyt ympäristötiedot paikallis- ja alueviranomaisille;

14. korostaa paikallis- ja alueviranomaisten tiiviin yhteistyön merkitystä ja pitää tärkeänä, että ne tässä yhteydessä ottavat mukaan vapaaehtoisia, kansalaisjärjestöjä ja alasta kiinnostuneita yksittäisiä ihmisiä kansalaisten tieteellisen toiminnan kautta toteutettuun ympäristötietojen keruuseen erityisesti biologisen monimuotoisuuden alalla ja tukevat niitä tässä;

Euroopan komission / EU:n toimet ympäristöalan seurannan ja raportoinnin parantamiseksi

15. pitää tervetulleena, että Euroopan komissio on toteuttamassa EU:n ympäristölainsäädännön seuranta- ja raportointivelvoitteiden virtaviivaistamista koskevaa toimivuustarkastusta. AK kehottaa Euroopan komissiota koordinoimaan toimivuustarkastuksen muiden EU-politiikan alojen (esimerkiksi maatalous, energia ja rahoituspalvelut) seuranta- ja raportointivaatimusten tarkistusten kanssa;

16. kannattaa komission aikomusta kehittää entistä uudenaikaisempia, tehokkaampia ja tuloksellisempia seuranta- ja raportointikäytänteitä EU:n ympäristölainsäädännössä. AK pitää seuraavia tavoitteita ratkaisevan tärkeinä (5): — sallitaan paikallisten, alueellisten ja kansallisten viranomaisten sekä Euroopan komission suorittama arviointi ja säänneltyjen sektorien itsearviointi EU:n oikeudellisten velvoitteiden noudattamisesta; — yksinkertaistetaan ja vähennetään hallintotaakkaa mm. parantamalla mahdollisuuksia antaa vain yksi yhteinen raportti toisiaan täydentävistä EU-direktiiveistä, mikä vähentää kaikkien tasojen julkisiin viranomaisiin sekä raportointiin osallistuvaan yksityissektoriin kohdistuvia paineita; — parannetaan ja selkeytetään kansalaisten ja sidosryhmien – mm. työmarkkinaosapuolten ja talouselämän edustajien – tiedonsaantia ennen sitä, kun jäsenvaltiot toimittavat Euroopan komissiolle ympäristötietoja, ja lisätään näin heidän toimintamahdollisuuksiaan; — parannetaan osaltaan päätöksentekoa ja annetaan tietopohjaa politiikkojen arviointia varten;

17. kannattaa seuraavia periaatteita, joiden tulisi ohjata seuranta- ja raportointivaatimuksia EU-tasolla: kattavuus ja riittävyys, johdonmukaisuus ja yhtenäisyys, vertailukelpoisuus tasapainossa toissijaisuuden, suhteellisuuden, saatavuuden, ajankohtaisuuden ja jatkuvuuden kanssa (6);

18. vaatii, että pyrkimyksissään seurannan ja raportoinnin virtaviivaistamiseksi ja hallintotaakan vähentämiseksi Euroopan komissio, jäsenvaltiot ja paikallis- ja alueviranomaiset eivät: — vähennä ympäristötiedon toimittamista paikallisille ja alueellisille päätöksentekijöille, suurelle yleisölle tai kansalaisyhteiskunnalle; — vähennä raportointia tiedoista, joita Euroopan komissio tarvitsee EU:n ympäristölainsäädännön noudattamisen valvomiseksi; — luo tarpeettomia uusia EU:n raportointivaatimuksia vaan hyödyntävät sen sijaan mahdollisuuksien mukaan ensisijaisesti olemassa olevia raportointitietokantoja ja niiden yhteenliittämistä EU:n raportointivelvoitteiden täyttämiseksi;

19. korostaa tarvetta ympäristöalan EU-säännöstön raportointivelvoitteiden kattavalle kartoitukselle, niiden tarpeellisuuden tarkastamiselle sekä seurannasta ja raportoinnista paikallis- ja alueviranomaisille aiheutuvien kustannusten arvioinnille;

20. toivoo, että Euroopan komission toteuttamassa seuranta- ja raportointivelvoitteiden toimivuustarkastuksessa otetaan asianmukaisesti huomioon DPSIR-sykli (aiheuttajat, paineet, tilat, vaikutukset, vastatoimet);

21. kehottaa painokkaasti Euroopan komissiota tutkimaan tehostamismahdollisuuksia ja tarpeettoman hallintotaakan poistamista seurannassa ja raportoinnissa erityisesti raportointivälineiden automatisoinnilla ja tarkastelemalla synergioita eri direktiivien raportointivelvoitteiden kesken;

22. tunnustaa, että ympäristöalan seuranta- ja raportointivaatimusten alalla on olemassa hyviä käytänteitä. Esimerkkejä tästä ovat Euroopan vesitietojärjestelmä WISE ja suurten polttolaitosten ilmaan joutuvien päästöjen raportoinnin sisällyttäminen E-PRTR -päästörekisteriin;

23. katsoo, että ympäristöalan seurannan ja raportoinnin parantamiseksi ja sen tarkoituksen selkeyttämiseksi Euroopan komission tulisi luoda ”täytäntöönpanon tulostauluja” lisädirektiiveille, kuten on jo tehty joidenkin hiljattain hyväksyttyjen direktiivien kohdalla (7);

24. vaatii, että kun Euroopan komissio harkitsee raportoinnin standardoinnista annetun direktiivin kumoamista, se kehittää tulevaisuudessa seurannalle ja raportoinnille uudelleen horisontaalisen lähestymistavan EU-tasolla;

25. tunnustaa Euroopan ympäristökeskuksen tärkeän roolin vakaan tietopohjan tarjoamisessa ympäristöpolitiikan laatimiselle ja täytäntöönpanolle sekä keskuksen työn arvon seurannan ja raportoinnin alalla;

26. toistaa kannatuksensa Euroopan komission ehdottamalle jäsenneltyjen täytäntöönpano- ja tietokehysten kehittämiselle kaikille keskeisille EU:n ympäristölaeille (8);

27. toistaa kehotuksensa, jonka mukaan Euroopan komission tulisi varmistaa, että jäsenvaltiot ja niiden paikallis- ja alueviranomaiset noudattavat asianmukaisesti ympäristötiedon julkisesta saatavuudesta annetun direktiivin nykyisiä vähimmäisvaatimuksia Århusin yleissopimuksen mukaisesti (9);

Ympäristöalan seurannan ja raportoinnin parantaminen digitaalisten välineiden avulla

28. näkee sähköisissä ratkaisuissa ja sähköisessä hallinnossa huomattavia mahdollisuuksia tukea paikallis- ja alueviranomaisia niiden ympäristöalan seurannan ja raportoinnin virtaviivaistamisessa erityisesti seuraavilla aloilla: paikallis- ja alueviranomaisten sekä yritysten hallintotaakan vähentäminen, jäsennellyn tiedon kerääminen ja systematisoidut seuranta- ja raportointituotokset, riskianalyysin helpottaminen, seurannan ja raportoinnin laadun parantaminen esimerkiksi seurannan ja raportoinnin ohjauksella ja verkkokaavakkeilla sekä suuren yleisön tiedonsaannin ja osallistumisen parantamisella;

29. kehottaa Euroopan komissiota ja Euroopan ympäristökeskusta tutkimaan pilottihankkeiden avulla, kuinka paikallis- ja alueviranomaisten seuranta- ja raportointivaatimuksia voitaisiin vähentää tieto- ja viestintätekniikan ja sähköisen hallinnon avulla vaikuttamatta lainsäädännön tehoon;

30. pyytää Euroopan komissiota arvioimaan toimivuustarkastuksissaan, missä toimijat ja paikallis- ja alueviranomaiset voivat käyttää samaa sähköisen raportoinnin välinettä usean EU:n ympäristösäännöksen kohdalla;

31. toistaa kehotuksensa Euroopan komissiolle, Euroopan ympäristökeskukselle ja jäsenvaltioille hyödyntää entistä enemmän GMES:n kaltaisten kaukokartoitustekniikoiden tarjoamia mahdollisuuksia seurannan tehostamiseksi (10);

32. korostaa tarvetta edistää investointeja sähköisiin tietojärjestelmiin ja välineisiin, mm. käyttäjäystävällisiin verkkoportaaleihin ja verkkosivustoihin ja kannustaa ottamaan järjestelmien käyttäjät, kuten alue- ja paikallisviranomaiset ja toiminnanharjoittajat mukaan järjestelmien kehittämiseen;

33. kehottaa ryhtymään toimiin EU:n ja jäsenvaltioiden sähköisten palveluiden hallinnonalojen ja maiden rajat ylittävän kattavan yhteentoimivuuden varmistamiseksi ympäristöalalla jäsenvaltio-, alue- ja paikallistasolla (11);

34. korostaa tärkeää roolia, joka julkisella ympäristöalan (paikka)tiedolla on digitaalipohjaisten yritysten, myös pk-yritysten ja aloittelevien yritysten, kannalta. Komitea kannustaa paikallis- ja alueviranomaisia hyödyntämään täysimääräisesti julkisen sektorin tiedon uudelleenkäytön mahdollisuuksia ja tukemaan digitaalisia yrittäjätaitoja tämän tiedon hyödyntämisessä ja auttamaan näin kansalaisia, yrityksiä ja kansalaisyhteiskuntaa uusien palveluiden kehittämisessä, kilpailukyvyn lisäämisessä ja uusien työpaikkojen luomisessa;

35. pyytää Euroopan komissiota kannustamaan edelleen parhaiden käytänteiden ja teknologioiden vaihtoon jäsenvaltioiden sekä alue- ja paikallisviranomaisten välillä ja edistämään ympäristöalan digitaalista seurantaa ja raportointia ja ympäristötiedon hankkimista sekä tutkimusta ja siihen pohjautuvaa innovointia tulevassa sähköisen hallinnon toimintasuunnitelmassa 2016–2020 ja tulevissa ehdotuspyynnöissään Life-ohjelman, Verkkojen Eurooppa -välineen ja Horisontti 2020 -ohjelman puitteissa;

36. kannustaa paikallis- ja alueviranomaisia edistämään ympäristöalan digitaalisen seurannan ja raportoinnin sekä jäsenneltyjen täytäntöönpano- ja tietokehysten kehittämistä ja hallinnollisen kapasiteetin lisäämistä hyödyntämällä Euroopan rakenne- ja investointirahastojen teknistä apua;

INSPIRE-direktiivin REFIT-arviointi

37. pitää Euroopan yhteisön paikkatietoinfrastruktuurin (INSPIRE) perustamisesta annetun direktiivin 2007/2/EY täytäntöönpanosta saatujen kokemusten perusteella tarpeellisena kartoittaa, mitkä direktiivin alakohtaisista ja teknisistä vaatimuksista ovat tarkoituksenmukaisia ja kustannus- ja hyötynäkökulmasta täytäntöönpanokelpoisia. Näin ollen komitea odottaa REFIT-arviointia INSPIRE-direktiivistä, joka mahdollistaa ympäristöalan paikkatietojen jakamisen julkisen sektorin organisaatioiden välillä ja helpottaa paikkatiedon julkista saatavuutta koko Euroopassa;

38. kannattaa INSPIREn kehittämistä edelleen sähköisen hallinnon välineenä, joka tarjoaa keskitetyn yhteisen formaatin ja prosessin ympäristöalan paikkatiedon keräämiselle ja jonka avulla voidaan virtaviivaistaa ympäristöalan seurantaa ja raportointia sekä tehostaa EU:n lainsäädännön noudattamisen varmistamista ja valvontaa. Tässä on noudatettava avoimen datan periaatteita ja hyödynnettävä älykkäät kaupungit -hankkeen digitaalisia ratkaisuja tietojen välittämisessä ja havainnollistamisessa väestölle;

39. pyytää Euroopan komissiota tarkastelemaan, mitä mahdollisia seurauksia olisi sillä, että formaattia koskevista INSPIRE-vaatimuksista tehtäisiin pakollisia muilla aloilla;

40. katsoo, että INSPIRE voi tarjota merkittävää hyötyä paikallis- ja alueviranomaisille ja kehottaa jäsenvaltioita vahvistamaan Euroopan komission tuella alue- ja paikallisviranomaistensa osallisuutta INSPIRE-prosessissa ja luomaan tarvittavan kapasiteetin INSPIREn täytäntöön panemiseksi paikallisissa ja alueellisissa hallinnoissa (12);

41. kehottaa kasvattamaan ympäristökeskuksen ja yhteisen tutkimuskeskuksen koordinointiroolia, jotta varmistetaan yhdenmukaisuus ja yhteensopivuus näiden EU-tasolla koottavien eri tietojen keruussa ja kokoamisessa, kuten on tehty useiden muidenkin välineiden (kuten INSPIRE, GMES, GEOSS ja EyeonEarth) yhteydessä;

C. EU:n ympäristölainsäädännön noudattamisen parantaminen

42. panee merkille painoarvon, joka Euroopan komission julkaisemassa, parempaa sääntelyä koskevassa EU-agendassa on annettu eräiden jäsenvaltioiden ”Make it Work” -aloitteelle (13), jossa annetaan neuvoja noudattamisen varmistamisen säännöistä EU:n ympäristölainsäädännössä;

43. pitää valitettavana johdonmukaisuuden ja yhtenäisyyden puutetta EU:n ympäristölainsäädännön eri osien noudattamisen varmistamista koskevien vaatimusten välillä. Lisäksi säännöt ovat yksityiskohtaisuudeltaan vaihtelevia, ja ajan mittaan on kehittynyt erikseen erilaisia määritelmiä. Tämä saattaa johtaa siihen, että paikallis- ja alueviranomaisilla on ongelmia näiden sääntöjen tulkitsemisessa ja huomioon ottamisessa, kun ne toteuttavat noudattamisen varmistamistoimia;

44. kannattaa seuraavia periaatteita EU:n ympäristölainsäädännön noudattamisen varmistamiseksi: toimivaltaisten viranomaisten osoittaminen, valtuudet ja ammattitaito; tietopohjainen noudattamisen varmistaminen; noudattamisen varmistamistoimien asianmukaisen yhdistelmän käyttö; noudattamisen varmistamistoimien suunnittelun, arvioinnin ja tarkistuksen toteuttaminen; julkinen viestintä ja jatkotoimien varmistaminen; eri viranomaisten välisen tehokkaan koordinoinnin varmistaminen;

45. kehottaa kansallisia, alueellisia ja paikallisia viranomaisia soveltamaan noudattamisen varmistamiseen edellä mainittujen periaatteiden lisäksi riskiperusteista lähestymistapaa sekä EU:ta ottamaan täytäntöönpanosuosituksissaan huomioon paikallis- ja aluetason erityispiirteet ja intressit;

46. pitää riskien arviointia tärkeänä mahdollisuutena toimivaltaisille paikallis- ja alueviranomaisille vähentää tarpeetonta hallintotaakkaa pitäen samalla yllä ympäristösuojelun korkeaa tasoa priorisoimalla paremmin rajallisten tarkastusresurssiensa käyttöä;

47. katsoo, että EU:n ympäristölainsäädännössä tulisi ottaa huomioon etenkin noudattamatta jättämisen riskit ja niiden mahdolliset vaikutukset ympäristöön ja terveyteen;

48. kehottaa Euroopan komissiota laatimaan lähitulevaisuudessa noudattamisen varmistamista koskevan aloitteen, joka kattaa noudattamisen edistämisen, seurannan ja valvonnan, jossa keskitytään riskiperusteiseen lähestymistapaan ja joka on seitsemännen ympäristöä koskevan toimintaohjelman mukainen;

49. kannattaa horisontaalisen EU-direktiivin vaihtoehtoa, jolla asetettaisiin edellä mainittuihin periaatteisiin pohjautuvat noudattamisen varmistamisen säännöt EU:n koko ympäristölainsäädännön alalla ja joka myös vastaisi AK:n vetoomukseen, jonka mukaan Euroopan komission tulisi luoda yleiset, sitovat unionitason puitteet ympäristötarkastuksille ja -valvonnalle (14);

50. katsoo, että toimivaltaiset paikallis- ja alueviranomaiset ovat ratkaisevassa asemassa erityisesti niiden noudattamisen edistämistoimien suhteen, joihin liittyy yhteistyö sääntelyn kohteena olevan yhteisön kanssa ja tiedon välittäminen kansalaisille noudattamatta jättämisestä ja toteutetuista laajamittaisista tarkastuksista;

51. kehottaa painokkaasti jäsenvaltioita sekä alue- ja paikallisviranomaisia valvomaan johdonmukaisesti noudattamista ja ottamaan käyttöön suhteellisia ja varoittavia seuraamuksia EU:n ympäristölainsäädännön rikkomisesta sekä soveltamaan johdonmukaisesti direktiiviä 2008/99/EY, joka koskee ympäristönsuojelua rikosoikeudellisin keinoin;

52. kehottaa painokkaasti Euroopan komissiota ja jäsenvaltioita jatkamaan täydentävänä toimena IMPELin (Euroopan unionin verkko ympäristölainsäädännön voimaansaattamiseksi ja täytäntöönpanemiseksi) roolin vahvistamista. Tähän sisältyy erityisesti IMPELin asianmukainen taloudellinen tukeminen pitkällä aikavälillä, IMPELin järjestelmällisen käytön lisääminen vertaisarvioinneissa ja yhdessä jäsenvaltioiden kanssa suoritettavissa tarkastuksissa (15) kaikilla ympäristölainsäädännön avainaloilla, yhteistyön lisääminen muiden noudattamisen varmistamisen parissa toimivien eurooppalaisten verkostojen kanssa sekä sellaisten kansallisten IMPEL-verkostojen kehittäminen edelleen, joissa alue- ja paikallisviranomaisten parista tulevat asiantuntijat ovat mukana jakamassa parhaita käytänteitä;

53. kannattaa Euroopan parlamentin Euroopan komissiolle antamaa kehotusta (16) edistää valmiuksien kehittämistä tukemalla myös ympäristörikoksiin erikoistuneiden tuomarien ja syyttäjien verkostoja;

54. pyytää, että Euroopan komissio ottaa mahdollisessa uudessa noudattamisen varmistamista koskevassa aloitteessaan huomioon AK:n aiemmat vaatimukset jäädytetyn muutoksenhaku- ja vireillepano-oikeudesta ympäristöasioissa annettavan direktiivin ottamisesta uudelleen käsittelyyn, mitä myös Euroopan parlamentti kannattaa, sekä yleisten arviointiperusteiden laatimiseksi kansallisella tasolla toteutettavaan valitusten käsittelyyn (17);

55. muistuttaa, että EU:n rakennerahastoilla on erityinen temaattinen tavoite paikallis- ja alueviranomaisten valmiuksien parantamiseksi ja että näin ollen tähän tarkoitukseen tulisi osoittaa riittävät EU-varat;

D. Lisätoimia EU:n ympäristölainsäädännön täytäntöönpanon parantamiseksi

Euroopan komission ja EU:n toimenpiteet

56. EU:n seitsemännen ympäristöalan toimintaohjelman ja sen täytäntöönpanon parantamista koskevan neljännen ensisijaisen tavoitteen toteuttamisen edistämiseksi sekä AK:n aiemmissa, EU:n ympäristölainsäädännön täytäntöönpanon parantamista koskevissa lausunnoissa esitettyjen suositusten jatkotoimena komitea kehottaa Euroopan komissiota ja EU:ta (18) a) ottamaan käyttöön ongelmiin niiden lähteillä puuttuvia tehokkaita politiikkoja, joilla mukautetaan EU:n tuoteperusteisen tai ongelmiin niiden lähteillä puuttuvan lainsäädännön tavoitetasot ja aikataulut ympäristön laatunormeja tai -tavoitteita koskevan EU-lainsäädännön vastaaviin parametreihin ja joilla toimivaltaisia paikallis- ja alueviranomaisia autetaan entistä paremmin noudattamaan EU:n raja-arvoja, tunnistamaan niiden oman välittömän vastuun ylittävät rajanylittävät kysymykset sekä laajentamaan kustannusten kattamista koskevia vaihtoehtoja EU:n ympäristölainsäädännössä toimivaltaisten paikallis- ja alueviranomaisten kannalta; b) edistämään edelleen, tukemaan taloudellisesti ja tarvittaessa laajentamaan ja konsolidoimaan nykyisiä ja hyvin erilaisia tai päällekkäisiä EU-aloitteita, joilla edistetään innovointia ja hyviksi osoittautuneita käytänteitä kaupungeissa, sekä kannustamaan kaupunkeja esittelemään edelläkävijäasemaansa, erityisesti kehittämällä edelleen Euroopan vihreä pääkaupunki -palkintoa ja uudempaa pienemmille kaupungeille tarkoitettua European Green Leaf –palkintoa; c) asettamaan lisäksi pakolliseksi analyysin tekemisen alueellisista ja kilpailukykyyn kohdistuvista vaikutuksista alue- ja paikallistasolla sekä paikallisen tason vaikutustenarviointien laatimisen EU:n ympäristölainsäädäntöä laadittaessa tai tarkistettaessa ja edistämään edelleen paikallis- ja alueviranomaisten sekä paikallisen elinkeinoelämän osallistumista Euroopan komission laajennettuihin julkisiin kuulemisiin alustavissa lainsäädäntövaiheissa sekä lainsäädännön täytäntöönpanovaiheessa; d) arvioimaan nykyisen ympäristölainsäädännön ja sitovien tavoitteiden alueellisia ja kilpailukykyyn kohdistuvia vaikutuksia osana käynnissä olevaa sääntelyn toimivuutta koskevaa työtä;

57. pyytää Euroopan komissiota perustamaankomission asiantuntijaryhmän, joka koostuisi jäsenvaltioiden, paikallis- ja alueviranomaisten ja keskeisten sidosryhmien edustajista ja joka antaisi neuvoja EU:n ympäristölainsäädännön ja sen täytäntöönpanon laadun ja johdonmukaisuuden parantamisesta, tai sisällyttämään tämän tehtävän Euroopan komission olemassa olevien, kokoonpanoltaan vastaavien asiantuntijaryhmien vastuualaan. AK tarjoutuu osallistumaan kyseiseen ryhmään;

Jäsenvaltioiden sekä alue- ja paikallisviranomaisten toimenpiteet

58. AK kehottaa: a) jäsenvaltioita toimimaan jo politiikan kehittämisen vaiheessa ja myös kansallisen lainsäädännön osaksi saattamisen ja täytäntöönpanon vaiheissa entistä tiiviimmässä yhteistyössä täytäntöönpanevien viranomaisten kanssa, esimerkiksi sellaisten jäsenvaltioiden hallintotasojen välisten ryhmien puitteissa, jotka koostuvat jäsenvaltion eri hallintotasoilta peräisin olevista hallintoalan asiantuntijoista; b) paikallis- ja alueviranomaisia asettamaan poliittisen tahdon pohjalta paikallisia/alueellisia ympäristötavoitteita ja -strategioita tai sisällyttämään ympäristötavoitteita olemassa oleviin (yhdennettyihin) kestävän kehityksen strategioihin; c) jäsenvaltioita pyrkimään Euroopan komission avulla lisäämään EU:n ympäristösäädösten integrointia ottamalla käyttöön yhdennettyjä ympäristölupia; d) kansallisia ja alueellisia ympäristöministeriöitä ja -virastoja laatimaan paikallis- ja alueviranomaisten edustajia kuullen ohjeasiakirjoja, mukaan lukien menettelyiden tarkistuslistoja; e) jäsenvaltioita saattamaan EU:n ympäristölainsäädännön osaksi kansallista lainsäädäntöään nopeasti, tarkasti ja tehokkaasti; f) jäsenvaltioita ja alue- ja paikallisviranomaisia poistamaan asteittain ympäristölle haitalliset tuet ja käyttämään yhä enemmän markkinaperusteisia välineitä ja toteuttamaan ympäristöystävällisiä verouudistuksia;

AK:n yhteistyön vahvistaminen Euroopan komission, Euroopan parlamentin ja neuvoston kanssa EU:n ympäristölainsäädännön täytäntöönpanon ja valvonnan parantamisen alalla

59. pitää tervetulleena uutta painotusta, jonka lainsäädäntövallan käyttäjät asettavat EU:n ympäristölainsäädännön täytäntöönpanon ja valvonnan parantamiselle (19);

60. pyytää Euroopan parlamenttia ja neuvostoa tarkastelemaan yhdessä AK:n kanssa, miten komitea voi neuvoa-antavan tehtävänsä puitteissa siirtää paikallis- ja alueviranomaisten kokemukset yksittäisiin valvontatapauksiin;

61. nostaa esiin kokemukset, jotka se on kerännyt AK:n ja Euroopan komission ympäristöyhteistyön teknisellä foorumilla, joka tarjoaa kehyksen vuoropuhelulle paikallisista ja alueellisista ongelmista ja ratkaisuista EU:n ympäristölainsäädännön täytäntöönpanossa;

62. korostaa, että neuvosto ja Euroopan parlamentti ovat tunnustaneet foorumin ja asettaneet sen vakaalle ja pitkäaikaiselle perustalle seitsemännessä ympäristöä koskevassa toimintaohjelmassa, jossa vahvistetaan, että foorumi ”helpottaa vuoropuhelua ja tietojen vaihtoa ja parantaa lainsäädännön täytäntöönpanoa kentällä”;

63. pyrkii siksi antamaan panoksensa teknisen foorumin edelleen kehittämiseen ja ehdottaa, että Euroopan komissio tarkastelee yhdessä Euroopan parlamentin ja neuvoston kanssa mahdollisuuksia liittää teknisen foorumin kokouksia ympäristölainsäädännön täytäntöönpanon ja valvonnan parantamista käsittelevien Euroopan parlamentin ja neuvoston keskusteluiden yhteyteen;

64. arvostaa sitä, että Euroopan komissio on viime vuosina omaksunut EU:n ympäristöpolitiikan alalla aloitteellisen toimintatavan pyytäessään AK:lta aikaisessa vaiheessa panosta politiikan muotoiluun suuntaa-antavien lausuntojen muodossa kahden toimielimen välisen yhteistyösopimuksen mukaisesti (20). AK ehdottaa, että tarkastellaan yhdessä, voitaisiinko teknisen foorumiin kokous järjestää entistä säännönmukaisemmin jokaisen suuntaa-antavan lausunnon laadinnan yhteydessä.

65. kehottaa Euroopan komissiota ottamaan alueiden komitean tiiviisti mukaan kaikkiin tuleviin aloitteisiin, joilla tähdätään ympäristöalan lainsäädännön täytäntöönpanon ja hallinnoinnin parantamiseen, esimerkkinä ympäristölainsäädännön täytäntöönpanon tarkistusta koskeva aloite (Environmental Implementation Review, EIR) (21);

Bryssel 7. huhtikuuta 2016. Euroopan alueiden komitean puheenjohtaja Markku MARKKULA

(1) COM(2015) 215 final.

(2) CDR593-2013_00_00_TRA_AC, CDR 1119–2012, CdR 164/2010 fin.

(3) Euroopan parlamentin päätöslauselma, 12. maaliskuuta 2013, (2012/2104 (INI)).

(4) Euroopan parlamentin päätöslauselma, 12. maaliskuuta 2013, (2012/2104 (INI)).

(5) MiW – Make it Work -hanke 10/2015: Discussion Paper for Joint Commission & Make it Work Workshop on Monitoring and Reporting, Bryssel 19.–20. marraskuuta 2015, http://www.ieep.eu/assets/1857/Discussion_paper_for_Workshop_on_Reporting_13-10-15.pdf, Euroopan komission julkinen kuuleminen aiheesta Streamlining monitoring and reporting obligations in environment policy, http://ec.europa.eu/environment/consultations/reporting_en.htm.

(6) MiW – Make it Work -hanke 10/2015.

(7) Katsaus olemassa oleviin tulostauluihin: http://ec.europa.eu/environment/legal/reporting/products_en.htm.

(8) CDR1119-2012_00_00_TRA_AC.

(9) CDR1119-2012_00_00_TRA_AC.

(10) CDR1119-2012_00_00_TRA_AC, CdR 163/2011 fin.

(11) Ks. myös COR-2014-05514-00-00-AC, COR-2015-02646.

(12) EEA Report Technical report No 17/2014, raportti INSPIRE-direktiiviä koskevasta julkisesta kuulemisesta: http://inspire.ec.europa.eu/reports/consultations/INSPIRE_Public_Consultation_Report_final.pdf

(13) http://www.ieep.eu/work-areas/environmental-governance/better-regulation/make-it-work/

(14) CDR593-2013_00_00_TRA_AC, CDR1119-2012_00_00_TRA_AC, CdR 164/2010 fin.

(15) CDR1119-2012_00_00_TRA_AC, CdR 164/2010 fin.

(16) Euroopan parlamentin päätöslauselma, 12. maaliskuuta 2013, (2012/2104 (INI)).

(17) CDR1119-2012_00_00_TRA_AC, CdR 164/2010 fin, Euroopan parlamentin 12. maaliskuuta 2013 antama päätöslauselma (2012/2104(INI)).

(18) COR-2015-04129, CDR593-2013_00_00_TRA_AC, CDR1119-2012_00_00_TRA_AC, CdR 164/2010 fin.

(19) ENVI-valiokunnan puheenjohtajan Giovanni La Vian puheenvuoro 3. maaliskuuta 2015 AK:n ENVE-valiokunnassa. Neuvoston pääsihteeristö, 9. lokakuuta 2015; Eurooppalaisen ohjausjakson viherryttäminen: ympäristön kannalta haitalliset tuet ja ympäristölainsäädännön täytäntöönpano – Keskustelu. Puheenjohtajavaltion tausta-asiakirja http://data.consilium.europa.eu/doc/document/ST-12790-2015-REV-1/fi/pdf

(20) CdR 164/2010.

(21) http://ec.europa.eu/smart-regulation/roadmaps/docs/2016_env_088_environmental_implementation_review_en.pdf